Anyinam nkanea mu twitwa ne dumsᴐ yԑ adeԑ a ԑha adwene yie pa ara. Ne kᴐfabaeԑ no gyina yԑn temammufoᴐ, aban ne Kanea adwumakuo no so. Sԑ nkanea taa dunnum a, ԑde adwuma sԑeԑ ba. Nnwuma pii na ԑde anyinam nkanea yԑ adwuma, ne saa nti ԑyԑ ԑntumi mma nnwumakuo ahodoᴐ no nyԑ nneԑma a ԑsԑ sԑ wᴐyԑ, ԑno akyi no, ԑtumi ma mfidie ne nneԑma sԑe sԑe, na ԑmma adwumakuo no ntumi nyԑ adetᴐfoᴐ anaa wᴐn a wᴐhwhwԑ wᴐn hᴐ mmoa no akoma so adeԑ mma wᴐn. Wei ma wᴐhwere sika ne adetᴐfoᴐ  pii. Wᴐn a wᴐtontᴐn ԑnam na wᴐ de firiigyi di dwuma no nso tumi bᴐ ka susoo.
Sԑ yԑte si afie mu nso a, ԑsiane sԑ ᴐhyew wᴐ wiase yie nnԑ mmerԑ mu nti, ԑma nna yԑ ya, na onipa ntumi nnye n’ahome, ԑno akyi, ԑsԑe amanfoᴐ nnuane sԑe, na ԑsiane sԑ yԑwᴐ abԑԑfo mmerԑ soᴐ na biribiara yԑ nkanea ne intanԑԑte nti, ԑmma nneԑma nkᴐ sԑdeԑ ԑsԑ sԑ ԑkᴐ. Ԑsiane ᴐhyew nti, nnipa pii firi wᴐn adan mu bԑdeda mmᴐntene, na wei ma akorᴐmfoᴐ kwan ma wᴐ tete sisi adan mu wia amanfoᴐ.
Deԑ ԑho yԑ ahomete yie yԑ ayarehwԑ mu adwuma ne awoᴐ mu nsԑm. Adeԑ baako a ԑhia wᴐ abrabᴐ mu ne sԑ, sԑ nkanea dunnum a, ԑde nnipa bebree nkwa to asiane mu. Nnipa a wᴐwᴐ nyarewa binom a wᴐhia mframa, afidie a ԑde nkanea ԑyԑ adwuma ne wᴐn a wᴐntumi nnyԑ biribiara, agye wᴐ de mfidie a ԑde nkanea yԑ adwuma na ԑyԑ no ho kyere wᴐn yie, na wᴐn nkwa kᴐtᴐ asianeԑ mu. Ne papa mu ampa a, anka ԑsԑ sԑ ayaresabea no nya mfidie foforᴐ a ԑbԑtumi ama wᴐn nkanea ama wᴐde adi wᴐn dwuma, nanso me ne wonim sԑ, sԑ ԑba Ghana a, ԑnyԑ ayaresabea no nyinaa na ԑbԑtumi atᴐ anaa anya saa mfidie no bi. Wei yԑ adeԑ a ԑha adwene yie.
Deԑ ԑtwa nsono mu koraa ne awoᴐ mu nsԑnsԑm. Awogyeԑ yԑ adeԑ a ԑhia hann anaa nkanea sԑdeԑ ԑbԑyԑ a wᴐbԑhunu deԑ ԑrekᴐ soᴐ no yie. Nhwehwԑmu kyerԑ sԑ mmerԑ bi a atwan wᴐ afe 2015 mu no, na anԑԑsefoᴐ a wᴐgye awoᴐ de wᴐn mobaa foonu mu nkanea anaa tᴐᴐkye na ԑgye awoᴐ wᴐ Kaneshie Nkran. Wei nyinaa si sԑ ayaresabea no nni sika a wᴐde bԑpԑ mfidie a ԑbԑboa wᴐn awogyeԑ mu a.
Sԑ yԑba no nkanea a wᴐtwitwa mu ԑsiane ԑka a ԑwᴐ nkanea afidie no so no mu a, ԑyԑ adeԑ a nkanea adwumakuo no abᴐ wᴐn ho mmᴐden yie nnansa yi. Sԑ obi de kanea ne reyԑ adwuma gye sika na ᴐtua aban no ka a ԑyԑ asisie. Nnipa binom nso fa kwatikwan so de nkanea no di wᴐn dwuma wᴐ berԑ a nkanea adwumayԑkuo no nhunu ho hwee. Yԑrehwehwԑ sԑ wᴐbԑkᴐ so ara afeefee mu ahunu wᴐn to de wᴐn afa mmara kwan so. Wei nyinaa akyiri no, yԑresrԑ nkanea adwumakuo no sԑ sԑ ԑba no adwumakuo bi te sԑ ayareabea a, ԑsԑ sԑ wᴐnya ahummᴐborᴐ krakra ma wᴐn ԑsiane nnipa a wᴐn nkwa da nkanea soᴐ no nti, na wᴐde mpanimfoᴐ no fa mmara kwan so. Ԑnkyԑreeԑ biara na nsԑm bi bԑtᴐᴐ dwa sԑ ԑsiane sԑ wᴐtwaa ayaresabea bi a ԑwᴐ Damongo a wᴐfrԑ no St. Anne nkanea mu nti, mmᴐtᴐfoa mmienu bi a wᴐawo wᴐn amono ahwere wᴐn nkwa, ԑsiane sԑ wᴐanya nkanea antumi anhwehwԑ mogya mu amfa mogya a ԑne wᴐn deԑ kᴐ amma wᴐn nti. Wᴐkyerԑ sԑ wᴐatwe awogyeԑ nso asensԑn, ԑsiane nkanea awᴐatwa mu no nti. Wᴐkyerԑ sԑ mprԑnu nie a wᴐtwa wᴐn nkanea mu no na ama wᴐhwere mmᴐfra mmienu no, na baabi a koro nso da no nyԑ koraa.
Nhwehwԑmu kyerԑ sԑ kᴐkᴐbᴐ aba ayaresabea yi nkyԑn mpԑn bii, nanso ԑka no da so wᴐ hᴐ. Ԑsԑ sԑ ayaresabea no mpanimfoᴐ no nso hunu sԑ nnipa nkwa hyԑ wᴐn nsam, na anammᴐn biara a ԑsԑ sԑ wᴐtu fa wei ho no, wᴐayԑ no ntԑm. Sԑ wei yԑ aban no asԑdeԑ nso a, yԑbԑsrԑ sԑ ᴐbԑba mu. Saa mmᴐfra yi wuo no fa kԑseԑ no gyina ayaresabea no so, ԑsiane sԑ wᴐnim sԑ wᴐde amanfoᴐ nkwa reto kyakya, na wᴐnim deԑ ԑsԑ sԑ wᴐyԑ. Yԑmmmᴐ wᴐn soboᴐ pii, yԑbԑsrԑ obiara anaa adwumakuo biara a wᴐboa a ԑyԑ yie sԑ wᴐmmoa anim anim yi ara.
